Morkku puretaan tällä tietoa toukokuussa – Tamperelaisyhdistys ei hae valituslupaa seurantalon suojeluasiassa

Tampereen Tammelalaiset ry ei hae valituslupaa korkeimmalta hallinto-oikeudelta seurantalo Morkun suojelua koskevassa asiassa. Hämeenlinnan hallinto-oikeus hylkäsi Morkun suojeluesityksen hylkäämisestä tehdyn valituksen helmikuussa. Tampereen kaupungin suunnitelmana on ollut purkaa seurantalo Morkun ja siirtää vanhan tavara-aseman sen paikalle. Siirron valmistelu on jo aloitettu. Purkamista ei ole voitu aloittaa, koska Morkun rakennussuojelua koskeva valitusprosessi on ollut kesken. Nyt se päättyy. Tavara-aseman siirron toteuttavan Kreaten työnjohtaja Jere Vesanen kertoo, että Morkku puretaan tällä tietoa toukokuun aikana, ja tavara-aseman siirto on tarkoitus tehdä loppukesällä. Tampereen Tammelalaisten hallitus teki lopulta päätöksen siitä, ettei valituslupaa haeta, kun yhdistyksen vuosikokous peruuntui koronaviruksen takia. Vaikka valituslupaa Hämeenlinnan hallinto-oikeuden päätöksestä ei haeta, yhdistys katsoo, että Morkun suojelu olisi toteutettava kaavamääräyksellä. Yhdistyksen mukaan alueen suunnittelu ja kaavoitus on ollut epäjohdonmukaista ja sekavaa, eikä siinä ole riittävästi kuunneltu kaupunkilaisia ja alueen asukkaita. – Morkun suojeluesityksen tekeminen ja valitusprosessin eteenpäin vieminen on ollut tärkeä osa kansalaisvaikuttamista. Aito kansalaiskeskustelu ei ole kehityksen jarruttamista tai kiusantekoa, yhdistys toteaa tiedotteessaan. Täydennys 20.3. kello 13.53: Lisätty kappale Morkun purkamisen ja tavara-aseman siirron aikatauluista.